Max-koneet ovat olleet lentokiellossa viime vuoden maaliskuusta lähtien.

Southwest Airlinesin Boeing 737 Max -koneet parkissa Kaliforniassa. Koneet ovat olleet lentokiellossa jo lähes vuoden. EPA/AOP

Boeing on julkaissut satoja sisäisiä viestejä, jotka liittyvät Max 737 -lentokoneen kehittämiseen. Yhtiön tavoitteena on viestejä julkaisemalla lisätä avoimuutta.

Yksi työntekijä kirjoitti yhtiön sisäisessä viestipalvelussa huhtikuussa 2017 näin: Lentokone on pellejen suunnittelema. Heitä puolestaan valvovat apinat.

Työntekijä viittasi Boeing Maxin tietokonejärjestelmään.

Toinen työntekijä kysyi pikaviestissä kollegaltaan: Antaisitko perheesi lentää Maxilla, jonka lentäjä on koulutettu simulaattorissa? Itse en antaisi.

Kollega vastasi: En.

Tämä viestinvaihto käytiin helmikuussa 2018, kun Max-koneet jo lensivät maailman taivailla, kahdeksan kuukautta ennen ensimmäistä onnettomuutta.

Kahdessa peräkkäisessä onnettomuudessa kuoli lähes 350 ihmistä. Kuva Etiopiasta, jossa Max-kone putosi maalliskuussa 2019. EPA/AOP

FAA hyväksyi ”kakkapökäleen”

Boeingin työntekijät arvostelevat oman yhtiönsä lisäksi kovin sanoin myös Yhdysvaltain ilmailuviranomaista FAA:ta, jonka tehtävänä on valvoa koneiden turvallisuutta koko valmistusprosessin ja elinkaaren ajan.

– FAA ei ollut mitenkään perinpohjainen ja vaativa. Se ei puuttunut useisiin asioihin, kirjoitti yksi työntekijä helmikuussa 2017.

– Olen todella järkyttynyt, jos FAA hyväksyy tämän ”kakkapökäleen”, kirjoitti toinen työntekijä uutistoimisto Reutersin mukaan.

Max 737 -koneet määrättiin lentokieltoon vuoden 2019 maaliskuussa, kun kaksi konetta oli pudonnut, toinen Indonesiassa, toinen Etiopiassa. 346 ihmistä sai onnettomuuksissa surmansa.